b'\n_START_ARTICLE_\nPapa Francisco\n_START_SECTION_\nPagkabata\n_START_PARAGRAPH_\nSi Jorge Mario Bergoglio ay isinilang sa Buenos Aires, isa sa limang anak ng Italyanong emigranteng sina Mario Jos\xc3\xa9 Bergoglio, isang orbrero sa daangbakal, at ng kaniyang asawang si Mar\xc3\xada S\xc3\xadvori, isang maybahay. Noong siya ay binatilyo, si Bergoglio ay inalis\xc3\xa1n ng isang bahagi ng kaniyang baga dulot ng impeksiyon. Siya ay nag-aral at nakatanggap ng Ant\xc3\xa1s Master\xc3\xa1l sa k\xc3\xadmika at sa Pamantasan ng Buenos Aires bago niya nap\xc3\xa1gpasyah\xc3\xa1ng pumasok sa pagkapari. Ayon din sa ibang mga sanggunian, siya ay nakapagtapos mula sa isang p\xc3\xa1aral\xc3\xa1ng teknikal bilang mekanikong pangkemikal at sa edad ng 21 ay nagpasyang maging pari.\n_START_SECTION_\nHeswita\n_START_PARAGRAPH_\nPumasok si Bergoglio sa Kapisanan ni Hesus noong 11 Marso 1958 at nag-aral sa pagkapari sa isang seminaryong Heswita sa Villa Devoto. Noong 1960, nakuha niya ang pagkalisensiya sa pilosopiya mula sa Colegio M\xc3\xa1ximo San Jos\xc3\xa9 sa San Miguel. Noong 1964 at 1965 nagturo siya ng literatura at sikolohiya sa Colegio de la Imaculada, isang mataas na paaralan sa lalawigan ng Santa Fe, Arhentina. Noong 1966 nagturo siya ng kaparehong kurso sa Colegio del Salvador sa Buenos Aires._NEWLINE_Noong 1967, natapos ni Bergoglio ang kaniyang pag-aaral ng teolohiya at naordena sa pagkapari noong 13 Disyembre 1969 ni Arsobispo Ram\xc3\xb3n Jos\xc3\xa9 Castellano. Namasukan siya sa Pakultad ng Pilosopiya at Teolohiya ng San Miguel, isang semninaryo sa San Miguel, Buenos Aires. Naabot ni Bergoglio doon ang posisyong novice master at naging propesor ng teolohiya._NEWLINE_Itinaas ng Kapisanan ni Hesus si Bergoglio at siya ay nanungkulan bilang probinsiyal ng Arhentina mula 1973 hanggang 1979. Nilipat siya sa isang doctoral dissertation sa Sankt Georgen sa Alemanya at bumalik sa Arhentina upang manungkulan bilang kumpesor at direktor pang-espiritwal sa Cordoba.\n_START_SECTION_\nObispo\n_START_PARAGRAPH_\nItinalaga si Bergoglio bilang Pangalawang Obispo  ng Buenos Aires noong 1992 at inordena noong 27 Hunyo 1992 bilang Titular Bishop ng Auca  kasama si Antonio Kardinal Quarracino, Arsobispo ng Buenos Aires, bilang principal consecrator._NEWLINE_Si Bergoglio ang humalili kay Kardinal Quarracino bilang Arsobispo ng Buenos Aires noong 28 Pebrero 1998 at ipinangalang ordinaryo para sa Silangang Katoliko sa Arhentina, na walang sariling prelado.\n_START_SECTION_\nKardinal\n_START_PARAGRAPH_\nSa konsistori noong 21 Pebrero 2001, ginawang kardinal si Arsobispo Bergoglio ni Papa Juan Pablo II, na may titulo bilang kardinal-pari ng San Roberto Bellarmino. Bilang kardinal, itinalaga si Bergoglio sa limang administratibong posisyon sa Kuryang Romano._NEWLINE_Nakilala si Kardinal Bergoglio dahil sa kaniyang pagiging magpakumbaba, pagka-konserbatibo sa doktrina at sa kaniyang prinsipyo sa katarungang panlipunan. Mas pinili niya ang pagkakaroon ng simpleng pamumuhay: mas pinili niyang manirahan sa isang maliit na apartment sa halip ng magarang tirahan para sa obispo, at mas pinili niyang sumakay sa mga pampublikong transportasyon kaysa sa isang limousine._NEWLINE_Noong pumanaw si Papa Juan Pablo II noong 2005, isa sa mga napipisil na papabile si Bergoglio. Lumahok siya bilang isang kardinal-tagahal\xc3\xa1l (cardinal elector) sa kongklabe noong 2005 na siyang naglukl\xc3\xb3k kay Papa Benedicto XVI. Ayon sa pahayagang La Stampa, gitgitan sila ni Ratzinger sa halalan, hanggang sa huming\xc3\xae siya ng isang madamdaming pakiusap sa mga kardinal na huwag siyang ihalal. Bago nagsimula ang kongklabe ay nakilahok din siya sa libing ni Papa Juan Pablo II at gumanap bilang rehente kasama ang Kolehiyo ng mga Kardinal, at namuno sa Simbahang Romana Katolika noong panahon ng sede vacante._NEWLINE_Bilang isang kardinal, nakilala si Bergoglio bilang isang konserbatibong Katoliko._NEWLINE_Hat\xc3\xae ang opinyon ng mga Arhentino patungkol sa kaniya. Habang ang ilan ay malakas ang suporta kay Bergoglio dahil sa kaniyang simpleng pamumuhay, ang iba naman ay malaki ang pagkatutol sa kaniya dahil sa mga isyu patungkol sa kasalang homoseksw\xc3\xa1l at sa kanilang pagkabagabag ukol sa kaniyang relasyon sa mapanupil na rehim\xc3\xa9ng militar noong dekada 70.'